Il-Kummissjoni Ewropea llum nediet il-proġett storiku għar-rilaxx ta' finanzjament lin-negozji Ewropej u biex tingħata spinta lit-tkabbir fit-28 Stat Membru tal-UE bil-ħolqien ta’ suq tassew uniku għall-kapital. L-Unjoni tas-Swieq Kapitali għandha l-għan li tegħleb l-ostakli li qed jimblukkaw l-investimenti transfruntieri fl-UE u li jżommu lin-negozji milli jkollhom aċċess għall-finanzjament. L-ambjent attwali huwa diffiċli għan-negozji li għadhom jiddependu ħafna fuq il-banek u relattivament inqas fuq is-swieq kapitali. Il-kontra jiġri f’partijiet oħra tad-dinja. Eżempju wieħed tal-opportunitajiet li suq uniku li jaħdem b’mod sħiħ għal kapital jista’ joffri: jekk swieq ta’ kapital ta’ riskju tal-UE kienu fondi daqs tal-Istati Uniti, sa EUR 90 biljun aktar f’fondi kienu jkunu disponibbli għall-kumpaniji bejn l-2008 u l-2013. Mas-CMU, il-Kummissjoni trid ukoll tevita l-ostakli li qed iżommu lil dawk li jeħtieġu finanzjament milli jilħaq lill-investituri u sabiex is-sistema għat-twassil ta’ dawk il-fondi — il-katina ta’ investiment — kemm jista’ jkun effiċjenti. Nhar l-Erbgħa, il-Kummissjoni varat rawnd ta’ konsultazzjoni ta’ tliet xhur, magħrufa bħala Green Paper, li l-eżitu tagħha se tfassal Pjan ta’ Azzjoni sabiex jiġi liberat finanzjament mhux bankarju b’tali mod li l-istart-ups ikunu jistgħu jikbru u l-kumpaniji l-kbar jistgħu jespandu aktar. Is-CMU huwa proġett fit-tul li se jeħtieġ sforz sostnut fuq diversi snin għalkemm jista’ jsir ukoll progress bikri f’xi oqsma fix-xhur li ġejjin. Il-Viċi President tal-Kummissjoni Ewropea, Jyrki Katainen, responsabbli mill-Impjiegi, it-Tkabbir, l-Investiment u l-Kompetittività qal: "L-Unjoni tas-Swieq Kapitali hija l-ewwel inizjattiva strutturali li l-Kummissjoni qed tressaq skont il-pjan ta' investiment. Din se tikkontribwixxi biex jiġi żgurat li l-pjan ta’ investiment huwa aktar minn spinta ta’ darba u jħalli impatt pożittiv fit-tul fuq il-kundizzjonijiet ekonomiċi fl-Ewropa.” “Id-direzzjoni li għandna bżonn nieħdu hija ċara: biex jinbena suq uniku għall-kapital minn isfel għal fuq, li jiġu identifikati l-ostakli u jiġu eliminati wieħed wieħed. L-Unjoni tas-Swieq Kapitali tittratta r-rilaxx tal-likwidità li hija abbundanti, iżda attwalment iffriżata u tħaddem l-appoġġ għal negozji tal-Ewropa, u b’mod partikolari l-SMEs,” qal il-Kummissarju tal-UE Jonathan Hill, responsabbli għall-Istabbiltà Finanzjarja, Servizzi Finanzjarji u Swieq Kapitali fl-Unjoni. “Il-fluss ħieles tal-kapital kien wieħed mill-prinċipji fundamentali li fuqhom inbniet l-UE. Iktar minn 50 sena wara l-firma tat-Trattat ta’ Ruma, ejja naħtfu din l-opportunità biex din il-viżjoni ssir realta.” Sfond L-għan tal-Green Paper dwar l-Unjoni tas-Swieq Kapitali huwa li jagħti bidu għal dibattitu fl-UE fuq miżuri possibbli meħtieġa biex jinħoloq suq verament uniku għal kapital. Żewġ konsultazzjonijiet komplementari dwar titolizzazzjoni ta’ "kwalità għolja" u d-Direttiva dwar il-prospetti qed ikunu mnedija llum (ara d-dettalji hawn taħt). Il-Kummissjoni qed titlob kummenti mill-Parlament Ewropew u l-Kunsill, istituzzjonijiet oħrajn tal-UE, il-parlamenti nazzjonali, in-negozji, is-settur finanzjarju u dawk kollha interessati. Il-partijiet kollha interessati huma mistiedna li jippreżentaw il-kontribuzzjonijiet tagħhom sat-13 ta’ Mejju 2015 (ara l-ħolqa għall-paġna ta’ konsultazzjoni). Wara l-konsultazzjoni pubblika, il-Kummissjoni se tadotta Pjan ta’ Azzjoni dan is-sajf li jistabbilixxi pjan ta' direzzjoni u skeda ta’ żmien sabiex jiddaħħlu fis-seħħ l-pedamenti għall-bini ta’ Unjoni tas-Swieq Kapitali sal-2019. Fuq il-bażi tar-riżultat ta’ din il-konsultazzjoni, il-Kummissjoni se tidentifika l-azzjonijiet li huma neċessarji biex jinkisbu l-objettivi li ġejjin: Il-Green Paper tidentifika l-prinċipji ewlenin li ġejjin li għandhom iservu ta’ bażi għal Unjoni tas-Swieq Kapitali: Il-Komunikazzjoni tal-Kummissjoni f’Novembru 2014, Pjan ta’ Investiment għall-Ewropa, diġà identifikat xi miżuri li jistgħu jittieħdu fuq medda qasira ta’ żmien. Dawn jinkludu l-implimentazzjoni ta’ Fondi ta’ Investiment Ewropej fuq Terminu Twil (ELTIF) ir-Regolament, titolizzazzjoni ta’ "kwalità għolja", informazzjoni standardizzata dwar il-kreditu fuq l-SMEs, tqegħid privat u r-rieżami tad-Direttiva dwar il-Prospett. Dawn huma oqsma fejn il-ħtieġa għall-progress kienet rikonoxxuta ampjament b’potenzjal li jġib benefiċċji bikrija. Ir-rieżami tad-Direttiva dwar il-Prospett Il-prospetti huma dokumenti legali użati mill-kumpaniji biex jattiraw l-investiment. Fihom fatti sabiex jgħinu lill-investituri jieħdu deċiżjonijiet informati ta’ investiment. Iżda huma wkoll għalja u ta’ piż amministrattiv għall-kumpaniji li jipproduċu, u ħafna drabi jirrikjedu mijiet ta’ paġni ta’ informazzjoni dettaljata. U għall-investituri, jistgħu jkunu kumplessi biex wieħed jifli fihom minħabba informazzjoni dettaljata żżejjed. Il-Kummissjoni qed tniedi din il-konsultazzjoni fuq id-Direttiva dwar il-Prospett bil-għan li tagħmilha aktar faċli għall-kumpaniji (inklużi l-SMEs) biex iżidu l-kapital fl-UE kollha filwaqt li jiżguraw protezzjoni effettiva lill-investituri. Fowkus ewlieni se jkun li jitnaqqsu ċrieki amministrattivi li l-kumpaniji jridu jaqbżu. Il-konsultazzjoni, fost affarijiet oħra, se tikkunsidra mezzi biex tissimplifika l-informazzjoni inkluża fil-prospetti, teżamina meta prospett ikun meħtieġ u meta le u kif għandu jiġi simplifikat il-proċess tal-approvazzjoni. Titolizzazzjoni It-titolizzazzjoni hija l-proċess fejn strument finanzjarju huwa maħluq permezz ta’ ppuljar ta’ assi: iktar investituri jistgħu jixtru ishma ta’ dawk l-assi, biex b’hekk tiżdied il-likwidità u tillibera l-kapital għal tkabbir ekonomiku. Inizjattiva mal-UE kollha dwar titolizzazzjoni ta’ "kwalità għolja" tkun teħtieġ li tiżgura standards għoljin ta’ proċess, ċertezza legali u komparabbiltà fost strumenti ta’ titolizzazzjoni permezz ta’ livell ogħla ta’ standardizzazzjoni tal-prodotti. Dan għandu notevolment iżid it-trasparenza, il-konsistenza u d-disponibbiltà ta’ informazzjoni ewlenija għall-investituri, inkluż fil-qasam ta’ self tal-SMEs, u tippromwovi aktar likwidità. Dan għandu jiffaċilita l-ħruġ ta’ prodotti titolizzati, u jippermetti lill-investituri istituzzjonali biex jagħmlu eżerċizzju ta’ diliġenza dovuta fuq prodotti li jaqblu mad-diversifikazzjoni tal-assi tagħhom, ir-ritorn u t-tul ta’ żmien teħtieġ. Miżuri għal żmien medju u twil Il-Green Paper tistieden ukoll opinjonijiet dwar kif jingħelbu ostakli oħrajn għall-funzjonament effiċjenti tas-swieq fit-terminu medju sa twil, inkluż dwar kif tnaqqas l-ispejjeż tat-twaqqif u l-kummerċjalizzazzjoni ta’ fondi ta’ investiment fl-UE kollha; kif jista' jiġi żviluppat aktar kapital ta’ riskju u ta’ ekwità privata; jekk miżuri mmirati fl-oqsma tal-kumpaniji, tal-insolvenza u liġijiet tas-sigurtajiet kif ukoll tassazzjoni jistgħu jikkontribwixxu għas-CMU; u t-trattament ta’ bonds koperti, b’konsultazzjoni speċifika fl-2015 dwar qafas possibbli tal-UE. Għal aktar informazzjoni: MEMO/15/4434 dwar l-Unjoni tas-Swieq Kapitali Green Paper Paġna tal-Internet fuq CMU Konsultazzjoni dwar id-Direttiva tal-Prospett Konsultazzjoni dwar it-Titolizzazzjoni MEMO dwar l-ELTIFs